Imran Ajmain

Ahmad Imranullah bin Ahmad Husaini Ajmain (lahir di Singapura, 25 April 1981) atau lebih dikenali sebagai Imran Ajmain ialah seorang penyanyi dan penulis lagu Singapura. Beliau meraih perhatian meluas dengan single hitsnya, "Seribu Tahun" yang dimuatkan dalam album pertamanya, Dengan Secara Kebetulan pada 2006.

 Kehidupan Peribadi 

 Kehidupan Awal 
Imran Ajmain dilahirkan pada 25 April 1981 di Singapura dan dibesarkan dalam sebuah keluarga kecil. Selain tinggal di Singapura, beliau kerap menghabiskan masa di Jakarta, Indonesia atas urusan kerja ayahnya serta hubungan rapat dengan keluarga angkat ayah di sana. Pengaruh budaya Indonesia yang kuat membentuk minat Imran terhadap muzik pop dan jazz Indonesia serta kecintaan terhadap makanan dan adat resam negara itu.

Ayah beliau, Ahmad Husaini Ajmain, merupakan seorang penerbit, penulis lirik dan komposer prolifik di Singapura pada era 70-an dan 80-an, manakala ibunya, Rietha Fatima Daliman, ialah seorang suri rumah. Imran merupakan anak bongsu daripada dua beradik.

Sejak usia muda, Imran aktif dalam dunia seni. Beliau menjadi model iklan makanan ringan seperti Tora dan Ding Dang sebelum menyertai Bengkel Radio Kanak-Kanak dan Bengkel Televisyen Kanak-Kanak anjuran Singapore Broadcasting Corporation, yang menghasilkan program popular seperti Aksi Mat Yoyo. Di sinilah beliau terdedah kepada muzik tradisional Melayu dan mendapat latihan dalam bidang muzik, lakonan dan pengacaraan—namun akhirnya memilih untuk menumpukan perhatian kepada muzik sahaja.

 Pendidikan dan Penglibatan Awal 
Imran mendapat pendidikan awal di Xinghua Primary School dan kemudian di Siglap Secondary School di Cheviot Hill. Di sekolah menengah, beliau menjadi penulis muda untuk buletin sekolah dan editor untuk buku tahunan Siglap Clarion. Imran turut aktif dalam persatuan kebudayaan seperti Malay Language Drama and Dance Society (MLDDS) dan English Language Drama and Dance Society (ELDDS).

Di luar sekolah, beliau bekerja sebagai pegawai tiket dan usher di Alliance Française Singapura, membuka peluang kepada beliau untuk mengenali dunia persembahan seperti teater muzikal dan konsert antarabangsa.

 Kerjaya Awal 
Minatnya dalam muzik semakin mendalam apabila beliau menyertai komuniti hiphop Singapura dan bertemu kumpulan terkenal Malaysia, VE. Melalui mereka, beliau diperkenalkan kepada Cat Farish (Ruffedge) dan Altimet (Teh Tarik Crew) yang kemudian membawa Imran ke Kuala Lumpur untuk membuat persembahan.

Imran turut bergiat aktif dalam kumpulan rap bernama Avant Garde dan kumpulan R&B bersama rakan sekolah seperti Huda Bagushair, Nadirah Tayib dan Hady Mirza (yang kelak menjadi juara Singapore Idol). Pada tahun 2004, beliau menubuhkan Beats Society, sebuah syarikat acara hiphop yang memperkenalkan pertandingan bakat seperti Platform dan acara seni seperti Totally Booked bersama Perpustakaan Negara Singapura dan Speakeasy bersama Muzium Seni Singapura. Artis-artis seperti Alyph dan Akeem Jahat mula dikenali melalui platform ini.

Beats Society ditutup pada tahun 2006 selepas Imran berhijrah ke Kuala Lumpur.

 Kejayaan di Malaysia 
Imran berpindah ke Kuala Lumpur atas undangan pengurus Aszuad Zakaria selepas membuka persembahan untuk penyanyi R&B Malaysia, Hazami, di Singapura. Single pertamanya, “Sudah Tu Sudah,” mendapat sambutan di Singapura dan kemudiannya dimainkan secara eksklusif di Suria FM Malaysia, yang membawa beliau menyertai jelajah pengenalan nasional.

Kejayaan besar datang apabila lagu “Seribu Tahun” menjadi lagu tema drama popular Kerana Cintaku Saerah dan mendominasi carta radio Hot FM sepanjang tahun. Album pertamanya dilancarkan pada 2006 dengan beberapa single lain, namun tidak setanding kejayaan “Seribu Tahun.”

Pada 2009, Imran menandatangani kontrak bersama Metamobile (kemudian dikenali sebagai Alibi Music) dan melancarkan album kedua Punca Dan Tindakan, yang menampilkan lagu-lagu seperti “Selamat Ulang Tahun Sayang” dan “Radio.” Album ini memperkenalkan nuansa retro Melayu yang dimodenkan, dengan tema cinta dan kehilangan. Persembahan jazz dan big band mula mendominasi pentas Imran, sekaligus menobatkan beliau sebagai penyanyi dewasa kontemporari. Lagu-lagu klasik era 1950-an seperti “Harapan Kecewa” dan “Menimbang Rasa” turut diterbitkan semula dalam album ini dan disambut baik.

 Paus dan Kembali Aktif 
Selepas single “Dikalung Kasihan” pada 2012, Imran berehat seketika daripada muzik dan menumpukan perhatian kepada dunia perniagaan. Beliau menjadi Pengarah Kreatif untuk syarikat milik Dato’ Fazley Yaakob (FIPRO, kemudian dikenali sebagai Suka Sucre Creatives) dan bersama-sama membuka restoran Suka Sucre Bistro di Cheras.

Kehilangan ayahnya pada tahun 2013 membantutkan perancangan album seterusnya. Namun, beliau menerbitkan EP Setulus Kasih yang memuatkan lagu-lagu ciptaan peminat bertemakan pemberdayaan wanita. Album Hari Raya turut diterbitkan, memuatkan empat lagu klasik.

 Kebangkitan Semula 
Kerjasama semula bersama penerbit Az Avex Yunus dan duet bersama penyanyi soul NJWA menerusi lagu “Sentiasa Merinding” serta kejayaan menurunkan berat badan membuka jalan kepada kemunculan semula Imran di pentas muzik. Pada tahun 2019, beliau dijemput oleh Esplanade Theatres by The Bay untuk mementaskan konsert sulung Sepuluh Tahun Pertama di Singapura. Persembahan itu menjadi bualan hangat apabila media Malaysia turut hadir membuat liputan.

Selepas konsert tersebut, Imran menerbitkan lagu “Intan Dan Perak” dan menghidupkan semula kelab peminatnya Imtiaz. Pelbagai projek komuniti dan acara peminat mula diaktifkan kembali.

 Kini dan Masa Hadapan 
Selepas meninggalkan kumpulan Suka Sucre pada tahun 2023, Imran kembali sepenuh masa dalam bidang muzik. Album terbarunya, Sila Ambil Perhatian, menampilkan 37 lagu—kebanyakannya versi remix dari katalog selama dua dekad yang merangkumi lagu-lagu hits dan juga lagu-lagu yang kurang dikenali.

Beliau mementaskan konsert Malam Seribu Tahun di Victoria Theatre, Singapura pada 12 Januari 2024, serta dua malam persembahan yang habis dijual di The Platform, TTDI, Kuala Lumpur bersama penerbit Elmi Elmo dari Hashtag Media Sdn Bhd.

Dalam dunia F&B, Imran bekerjasama dengan pelbagai jenama tempatan termasuk “SGP from SGP” bersama Cendana (Titiwangsa), Simply Sandwiches (TTDI), TGSK (Wangsa Maju) dan Bienz Cafe untuk pelancaran menu sambal goreng dan pizza paru yang berkait rapat dengan akar budaya Singapura dan Indonesia miliknya.

Pengalaman beliau dalam pemasaran F&B kini digabungkan dengan karier muzik untuk mencipta kempen yang unik dan menyeluruh bagi setiap pelancaran lagu atau album.

Diskografi

Album studio
 Dengan Secara Kebetulan (2007)
 Punca dan Tindakan (2009)
 Setulus Kasih (2014)
 Aidilfitri (2015)
 Sila Ambil Perhatian (2025)

Singles
 Sudah tu Sudah (2006)
 Ghaibmu (2006)
 Seribu Tahun (OST Kerana Cintaku Saerah (2005)
 Selamat Ulang Tahun Sayang (2009)
 Radio (feat. Nabil Ahmad & Diana Danielle) (2009)
 Jika Engkau Pergi (2009)
 Dikalung Kasihan (OST Debunga Lalang - 2012)
 Setulus Kasih (2014)
 Indah (2014)
 Sentiasa Merinding (with NJWA) (2018)
 Intan dan Perak (2019)
 Seribu Tahun Lagi (OST Seribu Tahun (drama) - 2025)

 Rujukan 

Pautan luar




Kategori:Kelahiran 1981
Kategori:Orang hidup
Kategori:Orang Singapura berketurunan Melayu
Kategori:Muslim Singapura
Kategori:Orang dari Singapura
Kategori:Penyanyi lelaki Singapura
Kategori:Penyanyi berbahasa Melayu